Presidensie ontken gerugte oor Engeland-besoekDavid Cameron, eerste minister van Engeland en president Jacob Zuma tydens ‘n vorige geleentheid Foto: Rex via Mirror Die presidensie het Sondag alle gerugte ontken dat president Jacob Zuma sy reis na Engeland gekanselleer het omdat die Britse eerste minister hom nie wou sien nie. “Die berigte wat dit laat blyk dat pres. Zuma sy besoek gekanselleer het omdat eerste minister David Cameron hom nie wou toespreek nie, is foutief en moedswillig,” het Mac Maharaj, woordvoerder vir die presidensie, in ŉ verklaring gesê. Hy het gesê dit is nie verpligtend vir Zuma om met Cameron te vergader nie. Die City Press het Sondag berig dat Zuma uit ŉ hoëvlakvergadering onttrek het, omdat Cameron hom nie wou sien nie. ŉ Afspraak is glo met Cameron se adjunk, Nick Clegg, voorgestel, wat Zuma van die hand gewys het. Anonieme bronne in Londen wat kennis dra van die besoek het dit glo aan die koerant bevestig. Maharaj het aan die koerant gesê Zuma moes die reis kanselleer, aangesien sy dagboek geherskeduleer is. “Die president se dagboek is onderworpe aan verandering volgens die vereistes,” het hy gesê. Dit is die tweede keer hierdie jaar wat Zuma op kort kennisgewing ŉ reis na Engeland kanselleer. Hy sou in Februarie ŉ amptelike gedenkdiens vir voormalige president Nelson Mandela by Westminster-abdy bywoon, maar het die besoek gekanselleer. Hy het toe eerder Robert Mugabe se dogter se troue bygewoon. Die presidensie het Vrydag aangekondig dat Zuma nie die derde jaarlikse innovaBRICS-konferensie in Londen sal bywoon nie. Maharaj het gesê vier ministers sal die land en die president verteenwoordig. Die afvaardiging word gelei deur Jeff Radebe, minister in die presidensie. Hy word vergesel deur Rob Davies, minister van handel en nywerheid; Nhlanhla Nene, minister van finansies; en Faith Muthambi, minister van kommunikasie. Maharaj het Sondag gesê die doel van die besoek aan Londen is om die innovaBRICS-konferensie te open en Suid-Afrika as ŉ beleggingsbestemming te bevorder. “Dit is nie ŉ Suid-Afrika/VK-bilaterale besoek wat vergaderings op regeringsvlak vereis nie,” het hy gesê. “Die ministers se besoek aan Londen stuur die boodskap dat Suid-Afrika gereed is om besigheid te doen. Ons verkies om op daardie boodskap te fokus wat die land vorentoe sal neem.”